Forstjóri kísilverksmiðju PCC á Bakka við Húsavík vonast til að framleiðsla þar hefjist á ný í lok næsta mánaðar. Þó séu enn margir lausir endar. Um 140 manns verði þá við störf - eða álíka margt og var áður en verksmiðjunni var lokað í fyrrasumar.
PCC Bakki Silicon tilkynnti 25. júní að verksmiðjunni yrði lokað tímabundið og voru ofnar verksmiðjunnar stöðvaðir mánuði síðar. Um áttatíu manns var sagt upp störfum, en ríflega fimmtíu störfuðu áfram. Í janúar var auglýst eftir starfsfólki á ný og Rúnar Sigurpálsson, forstjóri, segist ánægður með viðbrögðin.
Fjöldi erlendra starfsmanna PCC fór úr landi eftir að þeir misstu vinnuna en Rúnar segir marga þeirra hafa snúið aftur.
Hann reiknar með álíka mörgum starfsmönnum í verksmiðjunni og var fyrir stöðvun, þegar framleiðsla hefst á ný.
Hrun á mörkuðum fyrir kísilmálm var meginástæða þess að framleiðslu var hætt hjá PCC á Bakka í fyrrasumar. Rúnar segir að þar hafi þróunin verið í rétta átt.
Forstjóri kísilverksmiðju PCC á Bakka vonast til að framleiðsla hefjist á ný í lok apríl. Landið sé heldur að rísa á mörkuðum fyrir kísilmálm. Álíka margir verði við störf og voru áður en verksmiðjunni var lokað.